Piccoli naufraghi
Piccoli naufraghi () je italijanski crno-bijeli pustolovni film snimljen u režiji Flavija Calzavare i premijerno prikazan početkom 1939. godine. Protagonisti su grupa učenika u dobi od 10 do 13 godina koji se 1935. godine, za vrijeme italijanske invazije na Etiopiju potajno ukrcavaju na brod koji bi ih trebao odvesti na frontu. Radnja prikazuje kako dožive brodolom i završe na pustom otoku koji sticajem okolnosti, služi kao baza krijumčarima oružja koji snabdijevaju abesinijske "pobunjenike". Piccoli naufraghi je snimljen pod fašističkim režimom, te je imao snažan propagandni naboj; likovi su pažljivo odabrani kako bi predstavljali različite regije i društvene slojeve Italije, a među njima se našao i mali Somalijac koji je italijanskoj i svjetskoj publici trebao opravdati "blagotvorne" efekte italijanske kolonijalne vlasti na tamošnje afričko stanovništvo. Film se snimao na otoku Giglio u Tirenskom moru te je uživao tehničku podršku GIL-a, podmlatka Nacionalne fašističke partije. Mada nijedan od mladih glumaca poslije nije nastupao, tadašnje su kritike bile pozitivne. Kasnijim historičarima je Piccoli naufraghi zanimljiv kao jedan od rijetkih predratnih italijanskih filmova za djecu, kao i po tome što se poznati režiser Riccardo Freda pojavljuje u maloj ulozi učitelja.

Vanjske veze

Italijanski filmovi
Pustolovni filmovi
Propagandni filmovi